Geld ingesamel vir vermoorde Yolandi se familie | Netwerk24
Botes het op 26 April naby die O.R. Tambo-lughawe vermis geraak. Verlede Dinsdag is van haar liggaamsdele by 'n vakansieoord by Villiers, in die Vrystaat, gevind.
Yolandi Botes (35), wat vermoor is. Dele van haar liggaam is verlede week in die Vaalrivier gevind. Foto: Facebook
Botes het van George gevlieg om by haar dogters te kom kuier wat by haar eksman woon. Sy sou ook 'n dag of twee by haar familie deurbring wat onder meer in Brakpan woon.
Die laaste keer dat sy glo lewend gesien is, was toe sy uit die lughawe gestap en in 'n motor geklim het.
Die private speurder Mike Bolhuis, wat Botes se familie in die soektog na haar bygestaan het, het bevestig haar laaste ligging het gewys sy was in Edenvale.
Mariska Oosthuizen, 'n suster van Botes, het bevestig die motor het haar by 'n winkelsentrum in Boksburg afgelaai.
Oosthuizen was intussen self by die sentrum, maar kon geen bewyse opspoor om te bevestig of dit wel so is nie.
Die familie probeer nou te midde van die moordondersoek ook om 'n begrafnis vir Botes te reël. Hiervoor is daar ook 'n insameling begin op die groep Justice for Yolandi Botes op Facebook. Die finale begrafnisreëlings moet nog bekend gemaak word.
Daar sal wel Saterdag 'n kranslegging en massagebed vir Botes by haar ouerhuis gehou word. Haar familie het 'n beroep gedoen op almal wat omgee om die geleentheid te ondersteun.